
1.INTRODUCERE

Ghidul de montaj se adresează în primul rând proiectanţilor, şefilor de şantier şi montatorilor. Prin însuşirea principiilor de fizica construcţiilor, a noţiunilor tehnice necesare  se urmăreşte înţelegerea corectă a criteriilor de alegere a soluţiilor de înglobare în corpul unei clădiri noi sau existente a ansamblurilor prefabricate de ferestre şi uşi exterioare, în funcţie de situaţia concretă. Prin aceasta se va asigura durabilitatea pe termen lung a ferestrelor montate. 

După cum este bine cunoscut durabilitatea unei ferestre sau uşi exterioare creşte sau, dimpotrivă, scade în funcţie de alegerea componentelor, asamblarea acestora în produsul final şi închiderea etanşă rostului de montaj.

Scopul final urmărit prin etanşeitatea zonei de montaj a ferestrelor/uşilor exterioare la corpul clădirii este de a economisi energie şi poate fi atins doar prin respectarea strictă a principiilor generale de fizica construcţiilor. 

Anvelopa exterioară cu performanţe ridicate de izolare, necesare economisirii energiei, poate fi doar rezultatul unei transpuneri consecvente în practică a soluţiilor alese, specifice fiecărei situaţii în parte. Totuşi se pot evidenţia o seamă de principii general aplicabile şi acesta este scopul elaborării acestui ghid de montaj pentru ferestre şi uşi exterioare.

Din experienţa de evaluare a pagubelor şi deteriorărilor constatate în cadrul expertizelor se poate trage concluzia că, independent de standardul înalt de calitate a produselor de tip fereastră sau uşă exterioară, inserarea lor în ansamblul peretelui exterior al construcţiei este decisiv influenţată de respectarea acestor principii generale şi de execuţia montajului propriu-zis.

1.1 REGLEMENTARI NORMATIVE

Respectarea normelor în vigoare precum şi a principiilor generale derivate din fizica construcţiilor asigură atingerea performanţelor crescute privind izolarea termică şi etanşeitatea anvelopei.

Directiva produselor pentru construcţii – CPD , documentele care o transpun în legislaţiile la nivel naţional, dar şi noul Regulament al produselor pentru Construcţii cuprind următoarea cerinţă principală:

“Produsele pentru construcţii pot fi utilizate doar dacă îndeplinesc cerinţele de durabilitate şi sunt adecvate intenţiei de utilizare, pentru o perioadă de timp rezonabilă din punct de vedere economic.”

Odată montate, aceste componente ale clădirilor trebuie să satisfacă condiţii tehnice şi niveluri de performanţă. Acestea sunt prevazute în reglementări normative, cele mai importante fiind :

	

	1 – Directiva 89/106/CEE din 21 decembrie 1988, privind aproprierea actelor cu putere de lege şi a actelor administrative ale statelor membre referitoare la materialele pentru construcţii

	2 – Regulamentul UE nr.305/2011, din 9 martie 2011, de stabilire a unor condiţii armonizate pentru comercializarea produselor pentru construcţii şi de abrogare a Directivei 89/106/CEE

	Standarde şi normative de referinţă

	1
	C 107: 2005 Normativ privind calculul termotehnic al elementelor de construcţie ale clădirilor

	2
	GP 15/1997 Ghid pentru expertizarea şi adoptarea soluţiilor de îmbunătăţire a protecţiei termice şi acustice la clădiri

	3
	GP 039/1999 Ghid pentru calculul necesarului de căldură al clădirilor de locuit



	4
	GP 058/2000 Ghid privind optimizarea nivelului de protecţie termică la clădirile de locuit

	5
	Legea nr. 10 /1995 privind Calitatea în construcţii

	6
	Legea nr. 325 /2002 pentru aprobarea OG 29/2000 privind reabilitarea termică a fondului construit existent şi stimularea economisirii energiei termice

	7
	NP 060  Normativ privind stabilirea performanţelor termo-higroenergetice ale anvelopei clădirilor de locuit existente, în vederea reabilitării şi modernizării lor termice

	8
	P 118 / 1999  Normativ de siguranta la foc a constructiilor

	9
	SC 007 / 2002  Soluţii cadru pentru reabilitarea termo-higro-energetică a anvelopei clădirilor de locuit existente

	10
	SR EN 14351-1:2008+A1:2010 - Ferestre şi uşi. Standard de produs, caracteristici de performanţă. Partea 1: Ferestre şi uşi exterioare pentru pietoni, fără caracteristici de rezistenţă la foc şi/sau etanşeitate la fum

	11
	SR EN 12207  Ferestre şi uşi. Permeabilitate la aer. Clasificare 

	12
	SR EN 12208  Ferestre şi uşi. Etanşeitate la apă. Clasificare 

	13
	SR EN 12210  Ferestre şi uşi. Rezistenţa la vânt. Clasificare

	14
	SR EN 12400  Ferestre şi uşi. Durabilitate mecanică. Cerinţe şi clasificare

	15
	SR EN 14608  Ferestre. Determinarea rezistenţei la sarcină verticală (contravântuire)

	16
	SR EN 14609  Ferestre. Determinarea rezistenţei la răsucire statică

	17
	SR EN 12219  Uşi. Influenţe climatice. Cerinţe şi clasificare

	18
	SR EN 1121    Uşi. Comportare între două climate diferite. Metodă de încercare

	19
	SR EN 107      Metode de încercare a ferestrelor. Încercări mecanice

	20
	SR EN 1279-1:6 Sticlă pentru construcţii. Elemente de vitraje izolante

	21
	SR EN 12898  Sticlă pentru construcţii. Determinarea emisivităţii 

	20
	SR ISO 10292 Sticlă pentru construcţii. Calculul transmitanţei termice U, în regim staţionar al geamurilor multiple

	22
	SR EN ISO10077-1  Performanţa termică a ferestrelor, uşilor şi obloanelor. Calculul coeficientului de transfer termic. Partea 1: Generalităţi

	23
	SR EN ISO10077-2  Performanţa termică a ferestrelor, uşilor şi obloanelor. Calculul coeficientului de transfer termic. Partea 2: Metoda numerică pentru profile de tâmplărie


2.NOŢIUNI DE BAZĂ

2.1 AGENTI SI ACTIUNI CARE SE MANIFESTA IN ZONA DE MONTAJ A FERESTRELOR SI USILOR EXTERIOARE

Toate cerinţele tehnico-funcţionale şi deformaţiile din construcţia ramelor şi ale întregii clădiri trebuie preluate şi compensate în spaţiile de montaj. Pentru a putea satisface cerinţele menţionate mai sus o importanţă deosebită trebuie acordată alcătuirii corecte a rostului de montaj – respectiv : alcătuire constructivă, geometria secţiunii rostului, elemente de fixare/ancorare , izolare şi etanşare.

Pentru a evita pagubele produse prin deteriorarea rostului de montaj a diverselor elemente la corpul clădirii trebuie să avem în vedere încă din faza de proiectare problemele integrării ferestrelor şi uşilor exterioare în anvelopa construcţiei. 

Mai mult decât atât, toate sarcinile aplicate în planul ferestrelor şi uşilor exterioare trebuie transmise în condiţii de siguranţă, prin zonele perimetrale, către elementele structurale din planul faţadei.

Reprezentare schematică a acţiunilor asupra zonei de montaj a ferestrelor

2.2 Mecanisme de transport al umidităţii

Toate componentele peretelui exterior precum şi rosturile de montaj ale acestuia reprezintă zone în care poate fi atinsă umiditatea de stres, atât dinspre exterior cât şi dinspre spaţiul interior. Elementele componente ale peretelui exterior precum şi spaţiul de montaj al acestora trebuie conformate corespunzător preluării acestor sarcini, astfel incăt:

· să fie împiedicat accesul necontrolat al apei în construcţie

· să fie asigurat un traseu bine definit destinat evacuării umidităţii în afara construcţiei

· să fie redusă la minimum  posibilitatea de umezire a materialelor hidrofobe

La conceperea componentelor pereţilor exteriori şi a spaţiilor necesare montajului acestora trebuie luate în considerare principalele mecanisme de transport al umidităţii, şi anume: 

- infiltrarea prin rosturi deschise a picăturilor de apă meteorică sub presiunea ploii torenţiale şi a vântului, sau prin capilaritate 

- apa de condens apărută pe suprafeţe cu temperaturi scăzute 

- difuzia vaporilor de apă de la interior către exterior care poate conduce la umezirea materialelor utilizate la montajul ferestrelor. 

Aceste tipuri de fenomene/manifestari pot apare singure sau combinate unele cu altele, în funcţie de situaţia concretă a fiecărei construcţii.

2.3 PRINCIPIUL DIFERENTIERII CLARE A ZONELOR DE ETANSARE 

Principiul a fost elaborat pentru a putea evalua dacă şi în ce măsură o fereastră răspunde corect cerinţelor generate de acţiunile agenţilor din mediul înconjurător asupra construcţiei. Cerinţele de bază rezultate din principii de fizica construcţiilor pot fi asigurate prin configurarea a două zone de etanşare distincte – una către interior şi una către exterior – iar pentru spaţiul intermediar dintre aceste planuri cerinţele trebuie evaluate şi exprimate în caracteristici tehnice. Aceste zone distincte şi spaţiul intermediar dintre acestea trebuie să fie distincte, clar evidenţiate, şi să poată fi realizate fizic / executate ca atare.

Zona 1 - separarea spaţiului interior de cel exterior

Separarea trebuie să se producă într-o zonă/suprafaţă a cărei temperatură să fie mai mare decât temperatura critică la care se formează mucegaiul în spaţiul interior (criteriul de 80% umiditate a aerului). Această zonă trebuie configurată pe întreaga suprafaţă a peretelui exterior, fără nici o întrerupere (să fie continuă pe toată suprafaţa)

Considerând spre ex. o temperatură exterioară de -5ºC, o temperatură a spaţiului interior de 20ºC şi 50% umiditate relativă, separarea spaţiilor trebuie să se producă la o temperatură mai mare de  12,6 ºC. Astfel se poate evita, în condiţiile menţionate anterior formarea apei de condens pe suprafeţele care delimitează spaţiul interior şi se reduce la minimum posibilitatea de formare a mucegaiului. Evaluarea pericolului de formare a condensului şi mucegaiului poate fi făcută pe baza detaliilor de execuţie proiectate sau prin calculul traseului/distribuţiei izotermelor.

Zona 2 –  este spaţiul intermediar necesar asigurării cerinţelor funcţionale

In acest spaţiu se va asigura îndeplinirea cerinţelor de izolare termică şi acustică, dar şi de durabilitate a ferestrelor montate, pentru o perioadă rezonabilă de timp.

In cazul sistemelor închise, ca de ex. vitraje izolante cu mai multe straturi, panouri de închidere tip sandwich, trebuie acordată o atenţie deosebită protejării zonei perimetrale; în cazul sistemelor deschise – cum sunt ferestrele – întregul sistem necesită protecţie împotriva intemperiilor; acest spaţiu poate fi în legatură cu climatul exterior, cu condiţia respectării unei reguli generale ca spaţiul funcţional intermediar să rămână uscat şi să fie clar separat de climatul exterior.

Zona 3 - asigură protecţia la intemperii

Din însăşi denumirea acestei zone reiese specializarea acesteia, fiind configurată similar elementelor de bază ale unui acoperiş. Planul care asigură protecţia la intemperii împiedică infiltrarea apei de ploaie torenţială dinspre exterior. Eventuale infiltraţii care au loc trebuie dirijate controlat direct către exterior. In acelaşi timp şi umiditatea din spaţiul funcţional intermediar trebuie să poată fi evacuată către exterior. Rezistenţa la intemperii poate fi comparată cu  funcţia realizată de învelitoarea unui acoperiş şi este o caracteristică a peretelui exterior în ansamblu.

Modelul descris este general valabil în condiţiile unei clime temperate caracteristice zonei Europei centrale şi pentru un spaţiu interior uzual. In cazul spaţiilor răcite şi climatizate sistemul trebuie adaptat potrivit condiţiilor specifice.

Principiul se ia în considerare la elaborarea evaluării peretelui exterior în ansamblu.

Prin satisfacerea cerinţelor derivate din respectarea principiilor de fizica construcţiilor se crează premizele necesare astfel incât:

· utilizatorul să beneficieze de un climat interior sănătos şi confortabil

· construcţia să fie protejată împotriva deteriorărilor produse de acţiuni din mediul exterior
· să poată fi redus consumul de energie
2.4 CONCLUZII

Pentru satisfacerea cerinţelor de durabilitate a ferestrei este necesar ca în zona de montaj/ inserţie: 

· să existe o separare clară a zonelor cu funcţiuni diferite şi a spaţiului funcţional după principiul: “mai etanş către interior decât către exterior”; trebuie exclusă orice posibilitate de circulaţie a aerului de la interior către exterior prin zonele de inserţie/montaj.

· să fie protejată zona de inserţie de sarcini suplimentare din interior sau exterior
· separarea staţiului interior de climatul exterior trebuie să  fie mai etanşă la vapori, faţă de zona 3 de protecţie la intemperii. Pentru a evita deteriorările cauzate de umiditatea din zona de inserţie trebuie ca fereastra-rostul-peretele să fie privite ca un sistem unitar. Acest sistem în ansamblu trebuie configurat după principiul  “etanşare mai bună la interior, faţă de cea către exterior”
· protecţia la intemperii asigurată de planul 3 de etanşare trebuie să asigure dirijarea controlată a umidităţii infiltrate ocazional prin evacuare directă către exterior
· anvelopa construcţiei să fie etanşă la aer de jur împrejur (zona 1 de etanşare). 

· montajul să fie făcut de personal calificat printr-un curs de specializare

3. FAZELE MONTAJULUI DE TAMPLARIE TERMOIZOLANTA

       3.1      Recepţia şi depozitarea tâmplăriei pe şantier

La sosirea pe şantier a transportului de tâmplărie de la producător, persoana şi echipa desemnată să facă recepţia furniturii trebuie să verifice îndeplinirea următoarelor condiţii:

· să corespundă cantitativ cu numarul de piese înscrise în avizul de insoţire a mărfii şi planul de montaj programat de constructor ;

· să corespundă ca formă şi dimensiuni cu tabelul de tâmplărie sau releveul, în vederea distribuirii acesteia pe  clădire, funcţie de dimensiunile golurilor;

· să nu prezinte zgârieturi sau urme de manipulare şi transport necorespunzătoare (lovituri, deformări, colţuri sau muchii strivite sau rupte etc.);

· să le depoziteze corespunzător în locuri protejate de praf şi de degradare prin contact cu alte materiale de construcţii;

· să identifice numarul de vitraje corespunzător tâmplăriei recepţionate şi să le depoziteze în consecinţă, asigurând protecţia necesară;

· să solicite şi să primească de la transportator, pe lângă avizul de însoţire al mărfii, declaraţia de conformitate (marcajul CE), documente care vor fi pastrate în vederea predării la  recepţia finală a tâmplăriei montată pe clădire.

3.2 Pregătirea şi realizarea montajului

Valoarea calităţii unei ferestre creşte sau scade în funcţie de modul de realizare a montajului acesteia în clădire (veche sau nouă). Un montaj corect trebuie să asigure preluarea corespunzătoare a tuturor solicitărilor care apar suplimentar celor produse de vânt, greutate proprie, trafic, cum sunt:

· diferenţa de temperatură între exterior şi interior: zi/noapte, vara/iarna;

· rigiditatea la incovoiere a profilelor de toc, deasemeni să asigure o etanşeitate corespunzătoare cerinţelor de proiectare.

3.2.1 Pregătirea golului

· se verifică rectangularitatea golului, dimensiunile minime pe cele două direcţii (lătime şi înălţime) ;

· se curăţă lateralele golului şi se îndepărtează reziduurile materiale pentru asigurarea condiţiilor de aplicare a materialelor de etanşare, prin îndepărtarea reziduurilor materiale de pe şpaleţi şi se marchează în planul vertical al tâmplăriei poziţia de montaj în conformitate cu datele din proiect;

· se compară dimensiunile golului cu cele ale tâmplăriei şi se verifică dacă toleranţele rezultate sunt cele prevăzute în proiect, min.15-20 mm diferenţă între dimensiunile tâmplăriei şi dimensiunile golului, pentru a se asigura un montaj corect. In caz contrar se notifică constructorul pentru a face corecţiile necesare.

3.2.2 Pregătirea tâmplăriei pentru montaj

· se dezechipează tâmplăria de părţile mobile (cercevele şi foi de uşă) şi de vitrajele fixe, pentru pregătirea ramei în vederea montajului;

· se examinează perimetral, integritatea ramei, existenţa găurilor de montaj, ca număr, diametru  şi amplasare, realizate, conform prescripţiilor, din fabricaţie, vezi fig 1;

· Fixarea şi alinierea tâmplăriei trebuie să înceapă de la colţul de sus cu balama, cu primele puncte de fixare distanţate egal la 150mm pe fiecare parte a acestui colţ 

· se pregăteşte rama şi se crează condiţiile de aplicare a materialelor de etanşare;

· se aplică pe conturul exterior al ramei (tocului) o bandă precomprimată de etanşare, (multifuncţională – un singur produs pentru cele trei zone de etanşare: exterioară, mediană, interioară) la construcţie nouă, sau nu, în cazul izolării cu spumă poliuretanică, la clădire reabilitată, funcţie de prevederile din proiect (cu folii speciale de etanşare pentru zonele, interioară şi exterioară )

FIGURA 1

3.2.3 Montajul 

· se poziţioneaza rama în golul prevăzut şi pregătit în acest scop, se fixează cu ajutorul calelor de montaj, respectându-se cotele din proiect pe cele trei direcţii;

· se verifică verticalitatea în cele două planuri, perpendicular pe fereastră şi în planul ei, apoi orizontalitatea bazei ferestrei, făcându-se corecţiile necesare;

· se trece la fixarea finală cu respectarea următoarelor cerinţe:

- poziţionarea şi calarea corespunzătoare a ramei ferestrei în golul pregătit pentru montaj vezi fig. 2 trebuie să nu afecteze în nici un fel operaţiunile ulterioare;

- executarea corectă a găurilor de fixare (folosind percuţia continuă doar la zidul din beton) cu respectarea adâncimii prevăzute în detaliul de execuţie;

- utilizarea elementelor de fixare (şuruburi autofiletante, cu dibluri din plastic sau conexpanduri, ancore de fixare ) trebuie să asigure o capacitate portantă necesară, care să transfere peretelui sarcinile pe care le preia de la vânt, greutate proprie, trafic, prevăzute de proiectant, vezi fig 3.

-  elementele de fixare sau asigurare ale ferestrei in golul de zidarie, trebuie sa fie protejate împotriva procesului de oxidare (prin cadmiere, zincare, etc.)

FIG. 3   MODALITATI DE FIXARE LA CLADIRE

· să se execute strângerea uniformă a şuruburilor fără a deforma elementele fixate, asigurându-le stabilitatea geometrică iniţială, folosindu-se scule cu cuplu reglabil;

· la găurirea / însurubarea în latura orizontală de jos a ramei, axul găurii/ şurubului să fie cât mai la interior iar sub cap se va prevede înainte de strângerea finală un cordon circular de silicon pentru etanşare;

· pe parcursul operaţiei de fixare trebuie permanent verificată poziţia ramei şi conformitatea cu prevederile din proiect. In final se face ultima verificare de poziţionare şi verticalitate cu corecţiile necesare, daca este cazul.

3.2.4 Montajul vitrajelor în rame şi cercevele


Pentru un montaj corect al vitrajelor în tâmplărie sunt necesare următoarele măsuri:

· curăţirea cu pensula sau cu aspiratorul a falţurilor şi poziţionarea prin clipsare a suporţilor de cale după cum sunt prevăzute deschiderile cercevelelor sau dimensiunile părţilor fixe;

· curăţirea perimetrală a vitrajului, aşezarea  în ramă sau cercevea şi calarea cu plăcuţe portante sau distanţiere, funcţie de o poziţionare corectă a acestuia în elementul de tâmplărie, vezi fig 4;

Geamurile si instalarea lor corecta reprezinta o parte extrem de importanta in procesul de montare al ferestrelor. Indiferent de tipul ferestrei sticla nu trebuie sa fie in contact cu cadrul din aluminiu, altfel spargerea prin soc termic va fi inevitabila. Dimensiunile geamurilor trebuie să fie mai mici decât spaţiul interior al ramei cu cel puţin 5 mm pe fiecare parte.

Sticla este aliniată şi sprijinită prin intermediul calelor de geam(cale de aşezare). Instalarea corecta a calelor de geam presupune aşezarea lor astfel incât să nu blocheze drenarea corespunzătoare a apei.

Calele utilizate pot fi clasificate in doua grupe principale:

A. cale de susţinere, care sunt folosite ca mijloace prin care greutatea sticlei este transferata la rama

B. cale de pozitionare, care se introduc, fara a prelua încărcări semnificative şi care sunt responsabile pentru menţinerea geamurilor pe poziţie, în timp ce asigură evitarea contactului cu rama (evită şocul termic)

Cale pentru geam pentru sistemele glisante

La sistemele glisante toată greutatea canatelor trebuie să se descarce pe role. Din acest motiv la partea inferioară a cercevelei, deasupra rolelor se fixează calele care vor prelua greutatea sticlei. Pentru a asigura sticla ţmpotriva utilizărilor violentr, pe perimetrul cercevelei se montează cale de fixare.pentru a preveni curbarea profilului la blocarea canatelor se recomandă montarea unei cale de fixare si in zona punctului de închidere.

· se execută montajul vitrajelor fixe aplicând baghetele prin clipsare, începând cu laturile mici şi terminând cu cele mari, prin lovire cu ciocan de cauciuc, de la mijloc câtre colţuri. Se anulează eventualele deformări care apar la laturi sau montanţi de lungimi mari în urma clipsării baghetelor;

· se montează în balamale cercevelele şi în ele se montează vitrajele corespunzătoare  (în condiţii similare celor prezentate la cele fixe) şi se fac reglajele necesare unei bune funcţionări;

· se reverifică poziţionarea tâmplăriei în toate planurile, cote de montaj, verticalitate şi se fixează pe poziţia închis toate părţile mobile

3.2.5 Etanşarea rostului dintre tâmplărie şi clădire
Aceasta este următoarea operaţie importantă care trebuie să asigure funcţionarea corectă a ferestrei / uşii exterioare. Prin etanşare se urmăreşte împiedicarea pătrunderii umezelii (apei lichide) în rosturile rezultate din montaj, ca urmare a ploii torenţiale (apă lichidă) sau a umidităţii aerului din încăpere la exterior şi umiditatea aerului din încăpere (vapori de apă)

Materialul de etanşare trebuie să îndeplinească şi următoarele cerinţe:

· izolare termică şi fonică;

· să fie elastic pentru a prelua variaţiile dimensionale, urmare a dilatărilor;

· să fie rezistent la îmbătrânire şi la razele UV

· să fie aplicabilă pe configuraţia rosturilor şi structura zidurilor clădirii atât la interior cât şi la exterior.

· să asigure difuzia cât mai eficientă a vaporilor de apă din zona mediană a rostului sau din peretele umed, către exteriorul clădirii,


Această operaţiune trebuie să asigure valabilitatea principiului: la interior mai etanş decât la 
exterior. Se va ţine cont că cele trei secţiuni să asigure:

1.etanşarea interioară, cea care delimitează climatul interior de cel exterior,(bariera împotriva vaporilor de apă şi etanşarea perfectă la aer din interior)

2. fixarea de corpul clădirii şi izolarea termică şi fonică care să asigure închiderea întregului 

perimetru, inclusiv difuzia vaporilor de apă către exterior                                                                                                                                                                               3.etanşarea exterioară  trebuie să fie impermeabilă la ploi, cu o aderenţă corespunzătoare atât la clădire cât şi la tâmplărie şi să asigure difuzia către exterior a vaporilor de apă 


Aceste secţiuni sunt, de principiu, exemplificate în fig.5 si 6. 

FIGURA 6

Acestea pot fi soluţionate de proiectant în diverse moduri. Inainte de a se trece la aplicarea materialelor de hidro-termo-fono izolaţie în rostul dintre tâmplărie şi clădire, trebuie efectuate următoarele verificări:

· dacă dimensiunile rostului sunt corecte: lăţime, adâncime, flancuri;

· dacă suprafeţele de aderenţă sunt curate sau necesită lucrări pregătitoare;

· dacă sistemul de etanşare este compatibil şi materialele hidro-termo-fono izolante puse la dispoziţie sunt adecvate;

· dacă există suprafeţe de aderenţă critice (pietre naturale, zidărie aparentă, etc.) şi soluţii pentru aceste cazuri.

Materialele de etanşare ce se vor utiliza pentru construcţii noi sau clădiri vechi, vor fi prevăzute de proiectant. Trebuie respectate cu exactitate indicaţiile de utilizare a acestora, prevăzute de furnizor, pentru a obţine rezultatele dorite. In acest scop proiectantul va indica, prin detalii de execuţie, ce tipuri de materiale şi cum trebuiesc ele  utilizate, pentru a se obţine performanţele dorite.

Dupa montaj se verifica:
· Verticalitatea tamplariei

· Functionalitatea mecanismelor de deschidere

· Aspectul tamplariei

3.2.6 Montarea glafurilor exterioare la ferestre

Datorită ploilor torenţiale, a proceselor de îngheţ-dezgheţ al calotelor de zăpadă care se formează iarna pe glafurile orizontale ale ferestrelor, precum şi protejarea faţadelor de scurgerilede apă cu impurităţi pe acestea creând un aspect exterior neplăcut, s-a găsit soluţia ca aceste zone ale ferestrelor să fie protejate cu glafuri din diferite materiale: tablă zincată, laminate din aluminiu, gresie de exterior, plăci din marmură sau granit, etc. proiectate şi prelucrate corespunzător dimensiunilor ferestrelor la care se montează.

Montarea ferestrelor prevăzute cu glafuri exterioare şi interioare trebuie să se realizeze cu respectarea tuturor condiţiilor de etanşare prevăzute în capitolele anterioare şi conform  cu detaliile de execuţie prevăzute de proiectant, vezi fig.5

Operaţiunea de montare a glafurilor este separată de montarea ferestrei şi se poate realiza pentru întreg obiectivul (apartament, casă, bloc) fie de echipa de montaj tâmplărie sau de o echipă specializată, având scule şi materiale adecvate acestei operaţiuni (dispozitiv de tăiere, foarfece de metal, elemente de limitare a deformărilor produse de încălzire pe lungimi mari, silicoane, garnituri expandabile, etc.)

Montajul:

· se pregăteşte suprafaţa pe care se va monta glaful, în scopul eliminării denivelărilor din construcţie, pentru a asigura orizontalitatea glafului şi pante în secţiune transversală pentru scurgerea apei

· se ajustează glaful la cotele de montaj în mod frecvent pe lungime, lăţimea fiind stabilită iniţial

· se fixează pe poziţie având capetele asigurate cu capacele necesare la cele din aluminiu sau PVC, prin modelarea pe laterale a celor din tablă zincată, astfel incât termosistemul aplicat să acopere limitele celor din marmură, gresie, granit sau alte materiale.

· odată asigurate aceste condiţii se procedează la fixarea finală prin şuruburi la partea inferioară a ferestrei care este prevăzută cu un profil adecvat acestui montaj. Fixarea cu şuruburi este valabilă la glafurile din aluminiu, tablă zincată şi PVC. 

· pentru cele rigide confecţionate din materiale ca gresie, marmură, granit, etc. se aplică pe suprafaţa de montaj un strat de material adeziv corespunzător condiţiilor de exterior pe care se montează plăcile de glaf, cu respectarea detaliilor de execuţie. In continuare, în funcţie de situaţia respectivă, se iau măsurile de  asigurare a etanşeităţii montajului şi stabilitatea glafului, în aşa fel încât să se asigure în totalitate cerinţele din proiectul respectiv: 

      -    o fixare sigură şi corectă la tâmplărie şi clădire

· etanşeitate hidro şi termică la capetele glafului

· stabilitate în lungime prin montarea unor elemente de fixare la clădire sub glaf

· orizontalitate în planul ferestrei şi pantă negativă către exterior în plan perpendicular pe fereastră

3.2.7  Montarea tâmplăriei prevăzute cu casetă de jaluzele exterioare   

Un caz particular il reprezintă tâmplăria care prevede ferestre cu casete de jaluzele suprapuse şi cu care sunt echipate din fabrică. Fixarea in clădire a acestor elemente comportă la partea superioară o serie de operaţiuni specifice. Trebuie verificată existenţa unei cuplări corespunzătoare intre tocul ferestrei şi caseta ruloului, precum şi rigidizarea prin şuruburi între armăturile  cele două elemente. Deasemeni  se va verifica existenţa elementelor metalice de fixare a cuplajului de la capetele casetei ruloului.

Este recomandabilă, folosirea la indicaţiile producătorului, a ecliselor metalice ce se montează pe capacul superior al casetei şi se fixează  precum o ancoră de montaj la clădire. Inainte de poziţionarea în golul clădirii să se aplice pe toată lungimea capacului superior al casetei  banda precomprimată care prin destindere să inchidă corespunzător rostul fără să-l deformeze (situaţie des intâlnită la închiderea rostului cu spumă poliuretanică) vezi figura 7; în rest toate operaţiile de montaj decurg ca la tâmplăria simplă.

 Odată finalizate toate aceste operaţii de etanşare şi a proceselor de stabilizare a materialelor utilizate ( spume, silicoane ) se trece la verificarea funcţionării deschiderilor /închiderii părţilor mobile, făcându-se reglajele finale .

               Ultima operaţie a montajului este dezlipirea foliei de protecţie de pe suprafaţa profilelor pentru a impiedica foto-vulcanizarea acesteia prin expunerea timp îndelungat la razele solare

4. MASURATORI SI DECONTARI

Măsuratorile şi decontările se vor face cu verificarea pe teren a stadiilor fizice, folosindu-se lista de cantităţi de lucrări (asimilare pentru lucrări ce nu au corespondenţă)

Documente şi acte necesare

Documente obligatorii:

· pentru producători, fişa de măsurători care va cuprinde datele de identificare ale clientului, caracteristicile tehnice ale comenzii, schiţele acceptate de client, datele speciale pentru montaj, oferta valorică şi tehnică, doasrul tehnic de execuţie a comenzii. Totodată, contractul va cuprinde: marca profilului, culoarea, alcătuirea geamului termoizolant, coeficientul de transmisie termică, tipul de feronerie, termene de execuţie, valoarea lucrării, modul de plată, poziţia de montaj a ferestrelor, anexa cu schiţele aprobate de beneficiar, secţiuni şi detalii caracteristice, etc.

· pentru beneficiar : contract şi factura, proces verbal de recepţie, declaraţie de conformitate, certificat de garanţie, instrucţiuni de utilizare şi întreţinere, eventual, informaţii referitoare la apariţia condensului.

Garanţia lucrării va fi de 5 ani. In perioada de garanţie documentele lucrării vor fi păstrate de producător şi montator.

Măsurătorile se vor întocmi pe baza articolelor de lucrări cuprinse în specificaţiile din contract, luînd în considerare toate planurile şi detaliile de execuţie.

Tâmplăria se măsoară la metru pătrat de tâmplărie executată.

Preţul unitar va include următoarele :

· livrarea şi instalarea tâmplăriei (ambele tipuri: mobilă şi fixă)

· costurile studiilor şi desenelor

· livrarea şi montarea geamurilor

· toate accesoriile pentru fixarea de structura de bază

· toate elementele de susţinere, închidere şi siguranţă

· rostuirea între tâmplărie şi structura de bază

· protecţia tâmplăriei, necesară asigurării diverselor componente cu o rezistenţă de lungă durată împotriva degradărilor datorate uscăciunii, umezelii şi coroziunii electrolitice

· finisare şi acoperire

· curăţirea tâmplăriei

· certificatele şi aprobările necesare

